עבודת הקרבנות/סדר לבישת בגדי כה"ג
כהן גדול אחר שחוגר האבנט היה לובש המעיל מעל לכתונת והאבנט כדכתיב (שמות כ"ח) ועשית את מעיל האפוד כליל תכלת וכתיב והיה על אהרן לשרת ונשמע קולו בבואו אל הקודש לפני ה' ובצאתו וגו' (רמב"ם פ"י הל' ג' מהל' כלי המקדש. ופ"ט הל' ג'):

ועל המעיל לובש האפוד 
והחושן וחוגר בחשב האפוד על המעיל מתחת החושן. כמו שכתב (שמות כ״ח) ונשא אהרן את שמות בני ישראל בחושן המשפט על לבו בבאו אל הקודש לזכרון לפני ה׳ תמיד. ונתת אל חושן המשפט את האורים ואת התומים. והי׳ על לב אהרן בבאו לפני ה׳ ונשא אהרן את משפט בני ישראל על לבו לפני ה׳ תמיד וכתיב (שמות כ״ט) ולקחת את הבגדים והלבשת את אהרן את הכתנת ואת מעיל האפוד ואת החושן ואפדת לו בחשב האפוד (רמב"ם פ״ט מהל׳ כלי המקדש הל׳ ה׳ ו' ז' ח׳ ט׳ י'):

ואחר שהוא לובש החושן והאפוד צונף במצנפת על ראשו וקושר הציץ למעלה מן המצנפת ושערו היה נראה בין ציץ למצנפת ושם היה מניח תפילין בין ציץ למצנפת לקיים מה דכתיב (שמות כ״ט) ושמת המצנפת על ראשו ונתן את נזר הקדש על המצנפת [ואיתא (בחולין קל״ח ע״א) כיפה של צמר היתה מונחת בראש כה״ג ועליה ציץ נתון לקיים מה שנא׳ (שמות כ״ח) ושמת אותו על פתיל תכלת והיה על המצנפת אל מול פני המצנפת יהיה]. רמב״ם פ״י הל׳ ג׳ מהל׳ כלי המקדש:

ביאור